Illum, il-Kummissjoni ppubblikat linji gwida tal-UE biex tiżgura l-issoktar sikur tal-attivitajiet fis-setturi kulturali u kreattivi madwar l-UE. Fi żmien fejn is-sitwazzjoni epidemjoloġika qed titjieb u l-kampanji ta' vaċċinazzjoni qed jitħaffu, l-Istati Membri qed jerġgħu jiftħu gradwalment il-postijiet u l-attivitajiet kulturali. Il-linji gwida tal-lum għandhom l-għan li jipprovdu approċċ koordinat konformi mal-kundizzjonijiet speċifiċi nazzjonali, reġjonali u lokali. Mistennija jiggwidaw it-tfassil u l-implimentazzjoni ta' miżuri u protokolli fil-pajjiżi tal-UE biex ikopru kemm il-ftuħ mill-ġdid sikur kif ukoll l-irkupru sostenibbli fis-setturi kulturali u kreattivi. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, qal: “Il-kultura għenet lin-nies jaffrontaw l-impatti tal-lockdowns u t-tbegħid soċjali. Issa jmiss lilna li nakkumpanjaw lis-setturi fi triqthom lejn il-ftuħ mill-ġdid. Neħtieġu sforzi koordinati u mfassla apposta madwar l-UE biex id-dinja kulturali tkun tista' tissokta l-attivitajiet tagħha b'mod sikur u gradwali u biex tkun iktar imħejjija għal kriżijiet futuri. Is-setturi kulturali u kreattivi huma assi Ewropej b'saħħithom u huma importanti għall-irkupru sostenibbli tal-Ewropa, iż-żieda fir-reżiljenza tas-soċjetà Ewropea, u b'mod iktar ġenerali, l-istil ta' ħajja Ewropew tagħna.” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel , qalet: “L-industriji u s-setturi kulturali u kreattivi ħallsu prezz qares mill-bidu tat-tifqigħa tal-coronavirus. Fl-istess ħin, il-kriżi enfasizzat l-importanza tagħhom għas-soċjetà u l-ekonomija tagħna. Biż-żieda fir-rata ta' kopertura tal-vaċċinazzjoni, qed issir tneħħija gradwali tar-restrizzjonijiet, inkluż fil-qasam tal-kultura. L-għan ta' dawn il-linji gwida huwa li tiġi ffaċilitata l-koordinazzjoni tal-miżuri tal-Istati Membri fil-livell tal-UE. Fl-istess waqt, il-ftuħ mill-ġdid sikur tal-ambjenti kulturali għandu jsir id f'id ma' firxa ta' azzjonijiet biex jiġu żgurati l-irkupru sostenibbli u r-reżiljenza tas-settur kollu.” Il-linji gwida tal-UE huma bbażati fuq l-għarfien espert taċ-Ċentru Ewropew għall-Prevenzjoni u l-Kontroll tal-Mard (ECDC) u l-iskambji mal-Kumitat għas-Sigurtà tas-Saħħa. Iqisu s-sitwazzjonijiet epidemjoloġiċi differenti fl-Istati Membri u l-evoluzzjoni tagħhom. Jipprovdu l-indikaturi u l-kriterji (bħaċ-ċirkolazzjoni virali, il-kopertura tal-vaċċinazzjoni, l-użu tal-miżuri protettivi, l-użu tat-testijiet u t-traċċar tal-kuntatti) li jridu jitqiesu meta jiġi ppjanat l-issoktar ta' ċerti attivitajiet. B'mod aktar speċifiku, il-linji gwida jirrakkomandaw il-miżuri u l-protokolli li ġejjin: Firxa wiesgħa ta' azzjonijiet għall-iżgurar tal-irkupru sostenibbli tas-settur kollu għandha takkumpanja l-ftuħ mill-ġdid tal-postijiet kulturali. L-azzjonijiet fil-livell tal-UE jikkomplementaw dawk meħuda mill-Istati Membri u mis-setturi. L-Istati Membri huma mistiedna japprofittaw mill-Faċilità għall-Irkupru u r-Reżiljenza biex jinvestu b'mod wiesa' fis-setturi u jżidulhom il-kapaċità li jadattaw għal xejriet ġodda u joħroġu mill-kriżi. Il-Kummissjoni żiedet b'mod sostanzjali l-appoġġ finanzjarju tagħha għas-setturi kulturali u kreattivi bi kważi €2.5 biljun minn Ewropa Kreattiva u qrib €2 biljun minn Orizzont Ewropa, iddedikati għall-proġetti kulturali, kreattivi u inklużivi mill-2021 sal-2027. Fil-ħarifa tal-2021, il-Kummissjoni se tippubblika gwida online dwar il-finanzjament tal-UE għall-kultura, li tkopri l-fondi tal-UE eżistenti li jistgħu jintużaw mill-Istati Membri u s-settur. Ir-restrizzjonijiet b'firxa wiesgħa stabbiliti mit-tifqigħa tal-pandemija tal-COVID-19 biex tiġi protetta s-saħħa taċ-ċittadini, wasslu għal diffikultajiet ekonomiċi severi għal proporzjon kbir tas-setturi, b'mod partikolari għal attivitajiet ibbażati fuq stabbilimenti u żjarat kif ikkonfermat mir-Rapport Annwali għas-Suq Uniku għall-2021. Pereżempju, l-operaturi tas-swali taċ-ċinema fl-UE jirrappurtaw tnaqqis ta' 70 % fil-bejgħ tal-biljetti fl-2020, l-istabbilimenti tal-mużika jirrappurtaw tnaqqis ta' 76 % fl-attendenza (64 % fi dħul) u l-mużewijiet tilfu dħul sa 75-80 % (fir-reġjuni turistiċi popolari). Il-kriżi mistennija jkollha impatt dejjiemi fuq il-katina tal-valur kollha b'effett ukoll fuq il-ġabra tad-drittijiet dovuti għall-użu ta' proprjetà għall-awturi u l-artisti. Mill-bidu tal-pandemija, il-Kummissjoni ħadet diversi miżuri biex tindirizza l-konsegwenzi tal-pandemija fuq is-setturi kreattivi u kulturali, billi tikkomplementa u tappoġġa l-azzjonijiet tal-Istati Membri. Il-miżuri jvarjaw minn flessibbiltà addizzjonali fl-implimentazzjoni tal-programmi eżistenti, u l-istabbiliment tal-Qafas Temporanju għall-miżuri ta' għajnuna mill-Istat, għall-finanzjament addizzjonali taħt Ewropa Kreattiva u Erasmus+ fl-2020. F'Mejju 2020, b'kooperazzjoni mas-settur, il-Kummissjoni nediet pjattaforma ddedikata, Creatives Unite, biex tgħin lill-artisti, lill-artisti tal-ispettaklu u lil persuni oħrajn li jaħdmu fis-setturi kulturali u kreattivi jaqsmu l-informazzjoni u l-inizjattivi b'rispons għall-kriżi tal-coronavirus, u jiskambjaw ideat għal ftuħ mill-ġdid sostenibbli. Linji gwida tal-UE għall-issoktar sikur tal-attivitajiet fis-settur kulturali u kreattiv Appoġġ tal-UE għas-setturi kulturali u kreattivi tul il-pandemija Ewropa Kreattiva 2021-2027 Pjattaforma “Creatives Unite”